მოლდოვა-საქართველოს ურთიერთობები
მოლდოვა-საქართველოს ურთიერთობები — წარმოადგენს ურთიერთობებს მოლდოვასა და საქართველოს შორის. მოლდოვასთან დიპლომატიური ურთიერთობები დამყარდა 1992 წლის 25 ივნისს. საქართველოსა და მოლდოვის რესპუბლიკას შორის თანამშრომლობა ვითარდება როგორც ორმხრივ, ასევე მრავალმხრივ ფორმატში. მათ საგარეო უწყებებს შორის არსებობს ორმხრივი პოლიტიკური კონსულტაციების პრაქტიკა. 2010 წლის 19 თებერვალს, ქ. კიშინიოვში, საქართველოსა და მოლდოვის რესპუბლიკის საგარეო საქმეთა უწყებებს შორის ჩატარდა პოლიტიკური კონსულტაციები, მინისტრის მოადგილეების დონეზე. ორ ქვეყანას შორის, ასევე ხორციელდება პარლამენტთაშორისი თანამშრომლობა. საქართველოსა და მოლდოვას შორის თანამშრომლობა ვითარდება კულტურის, განათლების, მეცნიერების, სპორტისა და ახალგაზრდობის, ტრანსპორტის და ტურიზმის სფეროებში.